b'\n_START_ARTICLE_\nHeliodoros\n_START_PARAGRAPH_\nHeliodoros [heeli\'odooros] (vanakreeka keeles \xe1\xbc\xa9\xce\xbb\xce\xb9\xcf\x8c\xce\xb4\xcf\x89\xcf\x81\xce\xbf\xcf\x82, 3. v\xc3\xb5i 4. sajand) oli kreeka romaanikirjanik.\n_START_SECTION_\nElu\n_START_PARAGRAPH_\nHeliodoros s\xc3\xbcndis S\xc3\xbc\xc3\xbcrias Emesa linnas (praegu Homs). Ta enda v\xc3\xa4itel oli ta isa nimi Theodosios ning ta kuulus Heliose (P\xc3\xa4ikese) preestrite perekonda._NEWLINE_Autorit on vahel samastatud Tessaalia linna Trikka piiskopi Heliodorosega. 14. sajandi B\xc3\xbctsantsi autor Nikephoros Kallistos Xanthopulos kirjutab, et romaani olevat piiskop kirjutanud nooruseas, enne kristlaseks saamist. Kui see hiljem teatavaks sai, olevat teda sunnitud loobuma kas autorsusest v\xc3\xb5i piiskopikohast, ning Heliodoros olevat eelistanud loobuda viimasest. Enamik uurijaid peavad seda samastamist ekslikuks.\n_START_SECTION_\nTeos\n_START_PARAGRAPH_\nHeliodoros kirjutas 10 raamatust koosneva romantilise romaani "Aithiopika" (\xce\x91\xe1\xbc\xb0\xce\xb8\xce\xb9\xce\xbf\xcf\x80\xce\xb9\xce\xba\xce\xac, "Etioopia lood"). Selle peategelased on Etioopia kuningat\xc3\xbctar Charikleia ja Tessaalia noormees Theagenes. "Aithiopika" \xc3\xbclesehitus on \xc3\xbcsna keeruline ja kunstip\xc3\xa4rane, s\xc3\xbcndmuste k\xc3\xa4iku katkestavad pidevalt k\xc3\xb5rvalep\xc3\xb5iked ning teose alguses satub lugeja loo keskpaika. Teost stiil on traagilis-heroiline, v\xc3\xa4lditud on frivoolsusi ja r\xc3\xb5hutatud peategelaste truudust ja jumalakartlikkust.\n_START_SECTION_\nTeose l\xc3\xbchikokkuv\xc3\xb5te\n_START_PARAGRAPH_\nEtioopia kuningat\xc3\xbctar Charikleia s\xc3\xbcnnib valgena ning ta ema h\xc3\xbclgab ta seet\xc3\xb5ttu. R\xc3\xa4ndur Charikles viib ta kaasa Delfisse, kus neiu saab korraliku kreeka hariduse. Temast saab Artemise preestritar. Jumalanna pidustuste ajal kohtab ta Tessaalia noormeest Theagenest ning noored armuvad. Vahepeal on Charikleia ema teda otsima saatnud preestri, kes aitab noortel p\xc3\xb5geneda. P\xc3\xa4rast mitmeid seiklusi (piraadid, maanteer\xc3\xb6\xc3\xb6vlid, himurad kosilased, valesurmad) j\xc3\xb5uavad nad viimaks Etioopiasse, p\xc3\xa4\xc3\xa4sevad \xc3\xbcle noatera jumalale ohverdamisest, Charikleia vanemad tunnevad t\xc3\xbctre \xc3\xa4ra ning noored abielluvad.\n_START_SECTION_\nJ\xc3\xa4relm\xc3\xb5ju\n_START_PARAGRAPH_\nHeliodorose romaan oli eriti populaarne B\xc3\xbctsantsis. Sellel oli suur m\xc3\xb5ju 12. sajandi autoreile Theodoros Prodromosele ("Rodanthe ja Dosikles") ja Niketas Eugenianosele ("Drosilla ja Charikles"). Teos oli oluline ka uusaja L\xc3\xa4\xc3\xa4ne-Euroopa romaani kujunemises (Torquato Tasso, "Vabastatud Jeruusalemm"; Miguel de Cervantes Saavedra, "Persiles" ja teised). Motiivid Heliodorose romaanist on olnud aluseks Giuseppe Verdi ooperile "Aida".'